Eliphas Lévi (1810.-1875.)
**Eliphas Lévi**, pravim imenom **Alphonse Louis Constant** (Pariz, 8. veljače 1810. - Pariz, 31. svibnja 1875.), francuski okultist i okultni pisac. Pisao je ezoterična i okultistička djela, a popularizirao je i sam pojam okultizam. Njegov rad je utjecao na brojne okultiste 19. stoljeća.

Životopis
---------

Rodio se u Parizu u siromašnoj obitelji. Školovao se za svećenika u sjemeništu *sv. Nicholas du Chardonnet*, gdje je pod učenjem nadzornika sjemeništa otkriva drugu, mističniju stranu života.

Godine 1832. pohađa teološki koledž *sv. Sulpice*, da bi tri godine kasnije postao đakon. Međutim, već 1835. godine napustio je svećenički poziv i upustio se u ezoterična učenja. U to vrijeme zainteresirao se za revolucionarne i ljevičarske ideje zbog čega je tri puta bio u zatvoru.

U Parizu se upoznao s Eugeniom C. ravnateljicom djevojačke škole s kojom je započeo ljubavnu aferu. U međuvremenu upoznao je 17-godišnju **Noemie Cadot** s kojom se ženio 1846. godine, no brak nije dugo potrajao. Tri mjeseca nakon prekida s Eugeniom, iz te veze rodio mu se sin kojeg nikada nije upoznao.

Nakon upoznavanja s poljskim matematičarem **Jozefom Marijom Hoehne-Wronskim** 1852. i njegovom sintezom matematike, religije i filozofije, Constant počinje živjeti isključivo od svog pisanja i podučavanja okultnog pa uzima ime *Eliphas Lévi*, prevodeći svoje ime na hebrejski.

Godine 1854. otputovao je u London, gdje je navodno, prema vlastitim tvrdnjama, služeći se nekromantskim ritualom prizvao antičkog filozofa i mistika Apolonija iz Tijane.

Godine 1855. napisao je svoju najpoznatiju knjigu *Dogma i ritual visoke magije*, koja će kao i njegove ostale knjige nadahnuti buduće okultiste poput S. L. MacGregor Mathersa i Aleistera Crowleyja te doprinjeti revitalizaciji magije i okultnog u drugoj polovini 19. stoljeća.

Lévi pristupa 1861. godine Slobodnim zidarima i to loži *Rose du Parfait Silence*. U to vrijeme već je stekao znatnu slavi kao okultist, ali i poveće materijalno bogatstvo. Pred kraj života vraća se pod okrilje Crkve, prima posljednju pomast i umire 1875. godine.

Djela
-----

* *Le Testament de la Liberté* (Biblija slobode) (1848.)
* *Dogme et Rituel de la Haute Magie* (Dogma i ritual visoke magije) (1855.)
* *Histoire de la magie* (Povijest magije) (1859.)
* *La Clef des Grands Mystères* (Ključ velikih misterija) (1861.)
* *Le Grand Arcane, ou l'Occultisme Dévoilé* (Velika tajna ili razotkriveni okultizam) (1868.)

Vidi još
--------

* Hermetizam
* Okultizam
* Kabala
* Tarot

Bilješke
--------

1. ↑  Opća i nacionalna enciklopedija u 20 svezaka, str. 131.
2. ↑
3. 1 2  Lévi, Eliphas, str. 15.
4. ↑  Hermetizam, str. 22.
5. ↑
6. ↑  Lévi, Eliphas, str. 125.-129.
7. ↑  Hermetizam, str. 29.

Literatura
----------

* *Faust, Viktoria i Knight, Thomas, Hermetizam, Zagreb, 2003.* ISBN 978-953-7127-05-3
* *Lévi, Eliphas, Transcendentalna magija, Beograd, 2004. ISBN 978-86-81585-43-6*
* *Opća i nacionalna enciklopedija u 20 svezaka, sv. 12, Zagreb, 2006.* ISBN 978-953-7224-12-7

Vanjske poveznice
-----------------

***Eliphas Levi*** na Wikimedijinoj ostavi

* Eliphas Levi na Controverscial.com
* Eliphas Levi na themystica.com

***Eliphas Levi*** na Wikimedijinoj ostavi